KIRJALLINEN KYSYMYS P-1666/01 esittäjä(t): Luigi Cocilovo (PPE-DE) komissiolle. Direktiivien 85/337/ETY ja 97/11/EY noudattamatta jättäminen.



Virallinen lehti nro 364 E , 20/12/2001 s. 0174 - 0175



KIRJALLINEN KYSYMYS P-1666/01 esittäjä(t): Luigi Cocilovo (PPE-DE) komissiolle (1. kesäkuuta 2001) Aihe: Direktiivien 85/337/ETY ja 97/11/EY noudattamatta jättäminen Coneglianon ja San Vendemianon kunnissa Trevison maakunnassa Italiassa Tangenziale sud -nimellä kutsutun nelikaistaisen tien rakennushankkeen suunnittelu on jo edennyt pitkälle. Tiehanketta koskeva suunnitelma kuuluu tien pituuden ja tietyypin vuoksi sellaisten hankkeiden joukkoon, joille on Italian lain mukaan tehtävä ympäristövaikutusten arviointi direktiivillä 97/11/EY(1) muutetun direktiivin 85/337/ETY(2) B liitteen mukaisesti. Tiestä aiheutuu vakavia ja peruuttamattomia seurauksia, sillä sen vuoksi vaarannetaan kaupungin viimeinen maatalousalue ja Monticano-joen varrella kulkevat luontopolut, joita on jo tärvelty turhilla rakennushankkeilla, jotka ovat muuttaneet alueen tasapainoa tuomatta kuitenkaan minkäänlaista hyötyä kaupunkilaisille (esimerkiksi keskeneräiseksi jäänyt urheiluhalli). Tie aiotaan kaiken lisäksi rakentaa tiheästi asuttujen alueiden läheisyyteen. Kyseisellä alueella Monticano-joki ryöstäytyy usein uomistaan, mutta siellä ei kuitenkaan ole koskaan tehty hydrogeologisia tutkimuksia, ei myöskään äskettäin laadittua kunnan maakuntasuunnitelmaa varten. Tien rakentamiselle ei ole missään vaiheessa harkittu mitään vaihtoehtoa, vaikka tie voitaisiin sijoittaa lähellä kulkevan moottoritiekäytävän läheisyyteen ilman, että luontoa ja asuinympäristöä jouduttaisiin vaarantamaan. Tässä asiassa ei ole missään vaiheessa selvitetty mahdollisuutta käyttää apuna kolmikaistaista moottoritietä, johon maaseudun liikenne voitaisiin liittymän avulla ohjata. Mitä aloitteita komissio aikoo tehdä varmistaakseen, että ympäristövaikutusten arviointia koskevia Euroopan yhteisön, Italian valtion ja kyseisen alueen normeja noudatetaan, sillä se on ainoa menettely, jonka avulla voidaan varmistaa, että hankkeen suunnittelussa huomioimatta jätetyt vaihtoehdot arvioidaan, jotta ihmisten terveyttä ja elämänlaadun parantamista, lajien monimuotoisuuden säilyttämistä sekä ekosysteemin tasapainoa ja sen lisääntymiskykyä koskevia tavoitteita noudatetaan? (1) EYVL L 216, 3.8.1991, s. 40. (2) EYVL L 73, 14.3.1997, s. 15. Margot Wallströmin komission puolesta antama vastaus (10. heinäkuuta 2001) Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1) ja 3 päivänä maaliskuuta 1997 annetun direktiivin 97/11/EY, jolla direktiivi 85/337/ETY muutettiin, mukaan jäsenvaltiot velvoitetaan varmistamaan, että ennen luvan myöntämistä hankkeet, joilla muun muassa laatunsa, kokonsa tai sijaintinsa vuoksi on todennäköisesti merkittäviä ympäristövaikutuksia, alistetaan lupamenettelyyn ja että niiden ympäristövaikutukset arvioidaan. Direktiivin soveltamisalaan kuuluvat hankkeet määritellään liitteissä. Komission tehtävänä on varmistaa, että yhteisön lakia sovelletaan oikein, joten sen on selvitettävä, onko ympäristövaikutusten arviointia (YVA) koskevaa yhteisön lakia sovellettu oikein kyseisessä jäsenvaltiossa. Parlamentin jäsenen antamien tietojen perusteella hanke, johon kysymyksessä viitataan, voisi kuulua joko liitteessä I tai liitteessä II mainittuihin töihin ennen direktiiviin tehtyjä muutoksia tai niiden jälkeen. Direktiivin 85/337/ETY mukaan ennen siihen tehtyjä muutoksia tai niiden tekemisen jälkeen liitteessä I lueteltuihin luokkiin kuuluville hankkeille on tehtävä arviointi 5-10 artiklan säädösten mukaisesti. Direktiivin 85/337/ETY mukaan, ennen sen muuttamista, hankkeille, jotka kuuluvat liitteen II soveltamisalaan, on tehtävä ympäristövaikutusten arviointi, jos jäsenvaltioiden mielestä olosuhteet niin edellyttävät. Katsotaan kuitenkin, että jäsenvaltiot ovat velvollisia tekemään esiarvioinnin, jonka perusteella selvitetään, onko liitteessä II mainituista hankkeista tehtävä ympäristövaikutusten arviointi. Muutetun direktiivin 85/337/ETY mukaan jäsenvaltiot velvoitetaan selvittämään, onko liitteessä II mainituille hankkeille tehtävä ympäristövaikutusten arviointi 5-10 artiklan mukaisesti. Tämä selvitys tehdään tapauskohtaisesti tutkien tai ottamalla huomioon kynnysarvot tai valintaperusteet. Sovellettavan yhteisön lain selvittämiseksi on tarkistettava, milloin lupahakemus on jätetty toimivaltaiselle viranomaiselle: hankkeisiin, joiden lupahakemus on jätetty toimivaltaiselle viranomaiselle ennen 14. maaliskuuta 1999, sovelletaan direktiivin 85/337/ETY säännöksiä (ennen sen vuonna 1997 tehtyä muuttamista). Koska komissio ei ole tietoinen parlamentin jäsenen esittelemän hankkeen tilanteesta, se ryhtyy tarvittaviin toimiin yksityiskohtaisten tietojen keräämiseksi tilanteesta ja varmistaakseen, että yhteisön lakia noudatetaan. (1) EYVL L 175, 5.7.1985.